Griekwastad-moorde: Seun se aansoek misluk | Maroela Media
'n Seun wat van die moorde op die Steenkamp-gesin van Griekwastad beskuldig word, se aansoek om sy saak weer oop te maak, is Dinsdag van die hand gewys.
Die 17-jarige seun se nuwe prokureur, Riaan Bode, het 'n aansoek ingedien dat die saak weer oopgemaak sal word om verdere kennergetuienis in te dien.
Die staat het die aansoek teengestaan. Die staatsaanklaer Hannes Cloete het aangevoer dat getuienis van die staat se twee kenners wat verband hou met seksuele beserings van een van die slagoffers kan nie deur die verdediging se nuwe kenner diskrediteer word nie.
Regter Frans Kgomo in die Noord-Kaapse hooggeregshof het gesê die seun se aansoek is nie voldoende om die saak weer oop te maak nie. Hy het die aansoek van die hand gewys en aangedui hy sal later sy redes daarvoor verskaf.
Regter Kgomo het die saak tot 25 Maart uitgestel.
Die seun word daarvan beskuldig dat hy Deon Steenkamp (44), sy vrou Christel (43) en hul dogter Marthella (14) op 6 April 2012 op hul plaas Naauwhoek doodgeskiet het. Hy word ook daarvan beskuldig dat hy Marthella verkrag en vir die polisie gejok het. Hy ontken al die aanklagte en het aan die hof gesê iemand anders moes op daardie dag in die Steenkamps se huis gewees het.